በካማሺ በሚገኝ ትምህርት ቤት የላብራቶሪ ግብአቶች እጥረት በትምህርት ጥራቱ ላይ ችግር እያሳደረ መሆኑ ተገለጸ
በቤንሻንጉል ጉሙዝ ክልል ካማሺ ከተማ የሚገኘው የወንዶች አዳሪ ትምህርት ቤት ያለበት የላብራቶሪ ግብዓቶች እጥረት በትምህርት  ጥራት ላይ ችግር እያሳደረ መሆኑ ተገለጸ።በአሁኑ ሰዓት ከ5ኛ እስከ 10ኛ ክፍል ከ220 በላይ ተማሪዎችን እያስተማረ የሚገኝ ሲሆን በትምህርት ቤቱ የተለያዩ ለቤተሙከራ አገልግሎት የሚውሉ መሣሪዎች አጥረት መኖር ለተማሪዎች በንድፈ ሃሳብ የተማሩትን በተግባር ለማስተማር እንቅፋት መሆኑን ተነግረዋል፡፡ሆኖም በትምህርት ቤቱ የላብራቶሪ ግብአቶች እጥረትና የኢንፎርሜሽን  ኮሙኒኬሽን ቴክኖሎጂ መሣሪያዎች አለመሟላት በትምህርት ጥራቱ ላይ ችግር እያሳደረ እንደሚገኝ አስተያየታቸውን ለዋልታ የሰጡ የትምህርት ቤቱ መምህራን ገልጸዋል፡፡ችግሩን የሚመለከተው አካል በቶሎ እንዲፈታም ጠይቀዋል፡፡በትምህርት ቤቱ የሚማሩ ተማሪዎች በተግባር የተደገፈ ትምህርት እንዲሠጥ  እንደሚፈልጉ ገልጸው የላቦራቶሪ ክፍል እንዲዘጋጅላቸውም ጠይቀዋል፡፡ተማሪዎቹ የንፁህ መጠጥ ውሃ በትምህርት ቤት ግቢ ባለመኖሩ ከፍተኛ ችግር እንደተፈጠረባቸው ገልጸው ውሃን ለመጠቀም ከአካባቢው ማህበረሰቡ ጋር ለቦኖ ውሃ እንደሚሰለፉ እና የውሃ መቆራረጥ ችግር በመኖሩ  ትምህርታቸውን በአግባቡ እንዳንከታተል አድርጎናል ብለዋል፡፡የክልሉ ትምህርት ቢሮ በበኩሉ በሠጠው ምላሽ እንደገለጸው የውሃ ችግር መኖሩን አምኖ  በዘላቂነት ለመፍታት ከግማሽ ሚሊዮን ብር በመመደብ እየሰራ መሆኑን ገልጸዋል፡፡በቢሮው  የሥርዓተ ትምህርትና ትምህርት ተቋማት ማስፋፊያ ምክትል ኃላፊ አቶ አብዱልሙኒየም አደም ትምህርት ቤቱ የሁለተኛ ደረጃ ትምህርት ቤት ስታንዳርድ እንዲያሟላ ተጨማሪ ግንባታዎችን በማድረግ አስፈላጊውን ቁሳቁስ እንደሚያሟሉም ገልጸዋል፡፡